SL Uradni list Evropske unije L 170/69

IZVEDBENI SKLEP KOMISIJE (EU) 2016/1049

z dne 27. junija 2016

o določitvi finančnega prispevka Unije za odhodke, ki jih je imel Ciper leta 2013 za financiranje nujnih ukrepov v boju proti atipični kokošji kugi

(notificirano pod dokumentarno številko C(2016) 3857)

(Besedilo v grškem jeziku je edino verodostojno)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 652/2014 Evropskega parlamenta in Sveta z dne 15. maja 2014 o določbah za upravljanje odhodkov v zvezi s prehransko verigo, zdravjem in dobrobitjo živali ter v zvezi z zdravjem rastlin in rastlinskim razmnoževalnim materialom, spremembi direktiv Sveta 98/56/ES, 2000/29/ES in 2008/90/ES, uredb (ES) št. 178/2002, (ES) št. 882/2004 in (ES) št. 396/2005 Evropskega parlamenta in Sveta, Direktive 2009/128/ES Evropskega parlamenta in Sveta in Uredbe (ES) št. 1107/2009 Evropskega parlamenta in Sveta ter razveljavitvi sklepov Sveta 66/399/EGS in 76/894/EGS ter Odločbe Sveta 2009/470/ES (1), in zlasti člena 36(4) Uredbe,

ob upoštevanju Uredbe (EU, Euratom) št. 966/2012 Evropskega parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije, in razveljavitvi Uredbe Sveta (ES, Euratom) št. 1605/2002 (2) ter zlasti členov 84(2), 121(1) in 133(2) Uredbe,

ob upoštevanju naslednjega:

(1) Uredba Komisije (ES) št. 349/2005 (3) določa pravila za plačilo finančnega prispevka Unije za nujne ukrepe za izkoreninjenje nekaterih živalskih bolezni, vključno z atipično kokošjo kugo. Člen 7 navedene uredbe določa, katere dokumente mora predložiti država članica, ki zahteva finančni prispevek Unije, in roke za predložitev takih dokumentov.

(2) V Izvedbenem sklepu Komisije 2013/724/EU (4) je določen finančni prispevek Unije Cipru za kritje stroškov, ki jih je imela navedena država članica zaradi izvajanja ukrepov za boj proti atipični kokošji kugi v letu 2013 v skladu z Odločbo Sveta 2009/470/ES (5). V skladu s tem je bil navedeni državi članici kot del finančnega prispevka Unije izplačan prvi obrok v znesku 250 000,00 EUR za leto 2013. V Izvedbenem sklepu 2013/724/EU je poleg tega določeno, da se višina finančnega prispevka Unije določi z naknadnim sklepom, ki se sprejme po postopku iz navedenega sklepa.

(3) V Uredbi (EU) št. 652/2014 so določena plačila državam članicam v navedenih okoliščinah. V zvezi s tem je določeno sprejetje izvedbenih aktov, ki določajo finančni prispevek. Z navedeno uredbo je bila tudi razveljavljena Odločba 2009/470/ES, sklicevanje na navedeno odločbo pa se šteje za sklicevanje na Uredbo (EU) št. 652/2014.

(4) Z Izvedbenim sklepom 2013/724/EU so bile izpolnjene zahteve iz Uredbe (EU, Euratom) št. 966/2012, zlasti iz člena 84 Uredbe.

(5) Ciper je 13. februarja 2014 Komisiji predložil uradni zahtevek za povračilo, ki so mu bili priloženi finančno poročilo, dokazilne listine ter epidemiološko poročilo o vsakem gospodarstvu, kjer so bile živali zaklane in uničene. Zahtevek za povračilo znaša 355 361,23 EUR.

(6) Na podlagi rezultatov predhodne revizije na kraju samem, ki ga je vodila pristojna revizijska služba, je bilo za izdatke v višini 81 156,54 EUR ugotovljeno, da so neustrezni za finančni prispevek Unije. Zato bi bilo treba finančni prispevek Unije določiti v višini 274 204,69 EUR. Poleg tega bi bilo treba poleg prvega že plačanega obroka dodeliti dodatnih 24 204,69 EUR.

(7) Ukrepi iz tega sklepa so v skladu z mnenjem Stalnega odbora za rastline, živali, hrano in krmo –

SPREJELA NASLEDNJI SKLEP:

Člen 1

1. Finančni prispevek Unije za odhodke, ki jih je imel Ciper leta 2013 za financiranje nujnih ukrepov za boj proti atipični kokošji kugi, se določi v višini 274 204,69 EUR.

2. Preostali znesek finančnega prispevka Unije, ki ga je še treba plačati Cipru, se določi v višini 24 204,69 EUR.

Člen 2

Ta sklep je naslovljen na Republiko Ciper.

V Bruslju, 27. junija 2016 Za Komisijo Vytenis ANDRIUKAITIS Član Komisije

(1) UL L 189, 27.6.2014, str. 1.

(2) UL L 298, 26.10.2012, str. 1.

(3) Uredba Komisije (ES) št. 349/2005 z dne 28. februarja 2005 o določitvi pravil v zvezi s financiranjem Skupnosti nujnih ukrepov in ukrepov za boj proti nekaterim živalskim boleznim iz Odločbe Sveta 90/424/EGS (UL L 55, 1.3.2005, str. 12).

(4) Izvedbeni sklep Komisije 2013/724/EU z dne 5. decembra 2013 o finančnem prispevku Unije za nujne ukrepe za boj proti atipični kokošji kugi na Cipru leta 2013 (UL L 328, 7.12.2013, str. 121).

(5) Odločba Sveta 2009/470/ES z dne 25. maja 2009 o odhodkih na področju veterine (UL L 155, 18.6.2009, str. 30).